अर्जुन ने फूलों की माला शिव की प्रतिमा के गले में डाली| आराधना करते ही उसके शरीर में नवीन स्फूर्ति पैदा होने लगी| वह पुन: स्वस्थ होकर किरात की ओर बढ़ा, लेकिन अगले ही क्षण उसके आश्चर्य का पारावार न रहा| शिव की प्रतिमा पर उसके द्वारा चढ़ाई गई फूलों की माला किरात के गले में झूल रही थी| अर्जुन तुरंत समझ गया कि किरात कोई और न होकर स्वयं साक्षात शिव हैं| वह किरात के चरणों में पड़कर रुंधे गले से बोला – “मुझसे बड़ी भूल हुई भगवन! मुझ निर्बुद्धि को क्षमा कर दें| मैं आपको पहचान नहीं सका था| अनजाने में ही मुझसे बहुत बड़ा अपराध हो गया है|”